次韻晉陵吳秀才傳見貺
作者：劉摯
朝代：宋

paragraphs: 予本疏野人，出處心已果。
孔患四未能，嵇慵二不可。
長年足憂勞，中懷幸安妥。
風瘍臥疲軀，手足困攣跛。
思君淳乎淳，處俗我爲我。
玉軫黄金徽，手開萬古鎖。
天地自然聲，聽者不敢惰。
君有元氣舟，微風以爲柂。
我亦薄外機，庶不攖世禍。
儻伴荆州行，春江醉輕舸。